**Беларусь - мая Радзіма**

занятак па адукацыйнай вобласці

“Дзіця і грамадства”

для дзяцей старшай групы.

Мэта: працягваць знаёміць дзяцей з роднай краінай, удакладняць веды выхаванцаў пра дзяржаўныя сімвалы Беларусі (герб, сцяг, гімн): раскрыць іх значэнне, падкрэсліць, што яны сімвалізуюць; падкрэсліць, што Мінск - галоўны горад нашай краіны; пазнаёміць з некаторымі мясцінамі сталіцы i краіны; спрыяць выхаванню ў дзяцей любові і цікавасці да роднага краю, беражлівых адносін да гістарычных помнікаў і пабудоў, выхоўваць пачуццё нацыянальнай самасвядомасці.

Матэрыял: выявы вядомых мясцін Мінска, аудыёзапіс гімна Рэспублікі Беларусь, фотаздымкі, картачкі з выявамі гербаў і сцягоў розных краін, гарадоў Беларусі, лялькі ў беларускім нацыянальным адзенні.

Ход занятка.

Выхавацель (В). Дзеці, сёння мы з вамі адправімся ў падарожжа па цудоўнай беларускай зямлі. Беларусь... Прыгожае імя у нашай краіны!

Беларусь ты мая дарагая!

Беларусь! Ты краіна мая,

Табе я душой прысягаю,

Ты — матуля, радзіма мая!

Ты, як сонейка, у небе мне свеціш,

Ты, як знічка, мне ззяеш ўначы.

Прыгажэйшай няма ў цэлым свеце,

Не знайсці нідзе лепшай, чым ты.

Першы прыпынак прысвяцім дзяржаўнай сімволіцы. Дзяржаўныя сімвалы - гэта ўстаноўленыя Канстытуцыяй адметныя знакі нашай дзяржавы: Дзяржаўны герб Рэспублікі Беларусь, Дзяржаўны сцяг Рэспублікі Беларусь, Дзяржаўны гімн Рэспублікі Беларусь. Давайце падыдзем да нашага стэнда і ўспомнім, што мы з вамі ведаем пра дзяржаўную сімволіку Беларусі. Герб нашай краіны адлюстроўвае асноўныя нацыянальныя і духоўныя каштоўнасці беларусаў: грамадзянскае адзінства, працавітасць, міралюбівасць, гатоўнасць пастаяць за сваю свабоду і суверэннасць. Герб можа расказаць пра нашу краіну, яе гісторыю і насельнікаў.

1. Першае, на што зверне ўвагу кожны – гэта зялёны контур граніц Беларусі ў залатых промнях сонца. Гэта сімволіка зразумела кожнаму: усе свае думкі грамадзяне накіроўваюць да Айчыны: гэта наша зямля, нам чужой не трэба, але сваёй мы не аддадзім.

2. Вянок з калосся – увасабляе перамогу, разам з тым гэта сімвал памяці і непарыўнай сувязі з продкамі, знак удачы.

3. Канюшына – сімвал сувязі са стваральным светам раслін і жывёл.

4. Лён – сімвал працы, знак дабра, дастатку.

5. Зямны шар – знак таго, што наша краіна ўспрымае ўсе народы Зямлі як раўнапраўных сяброў і партнёраў, гатова з імі сябраваць і гандляваць. Яднанне Зямлі і Сонца сімвалізуе жыццё.

6. Чырвоная зорка – сімвал чалавека і чалавецтва, знак мужнасці і высокіх памкненняў. Герб абвіты чырвона-зялёнай стужкай з надпісам залацістага колеру «Рэспубліка Беларусь».

В. Дзяржаўны герб, як сонца свеціць.

 У нашым сэрцы над зямлёй.

 I Беларусь у белым свеце

 Нязгаснай славіцца красой.

Паглядзіце на Дзяржаўны сцяг нашай краіны. Ён адлюстроўвае важныя звесткі пра Беларусь. Падумайце, што сімвалізуе сцяг?

 (Адказы дзяцей.)

Наш сцяг уяўляе сабой прамавугольнае палотнішча, якое складаецца з дзвюх гарызантальных палос: верхняй чырвонага колеру і ніжняй зялёнага колеру. Чырвоны колер са старажытных часоў служыць знакам Сонца, сімвалізуе братэрства, справядлівасць. Ён азначае перамогу, шчаслівае жыццё. Зялёны колер - гэта колер прыроды, колер палёў і лясоў. Зялёны колер – колер дабрыні і росту, развіцця, дабрабыту і міру.

Сцяг Беларусі мае нацыянальны арнамент чырвонага колеру на белым полі. Ён сімвалізуе якасці народа: працавітасць і высокае майстэрства. У цэнтры арнамента– ромб – гэта старажытная выява багіні Зямлі і Ўрадлівасці, а маленькія ромбікі – сімвалы засеянага поля. Такім чынам, беларускі сцяг расказвае гісторыю нашага народа. Сцяг берагуць і абараняюць. Ён прадстаўляе Беларусь ў свеце, упрыгожвае вуліцы і плошчы ў вялікія святы, лунае ў небе на Алімпійскіх гульнях.

Гукавай эмблемай дзяржавы з’яўляецца гімн. Гімн – гэта ўрачыстая, велічная песня. Яна выконваецца на розных урачыстасцях, святах, а таксама ў трагічныя часы існавання дзяржавы. Каб паказаць сваю павагу да Радзімы, гімн слухаюць стоячы. Давайце разам паслухаем і спяём.

(Дзеці стоячы выконваюць урывак з Дзяржаўнага гімна Рэспублікі Беларусь.)

В. Паглядіце, што за канверт я трымаю ў руках! Давайце даведаемся, што там ляжыць. (Выхавацель паказвае дзецям картачкі з выявамі гербаў і сцягаў розных краін і гарадоў Беларусі.)

Дыдактычная гульня «Вызнач правільна»

Мэта: паглыбляць веды дзяцей пра дзяржаўныя сімвалы Беларусі (герб, сцяг), сімвалы буйных гарадоў, вучыць пазнаваць іх сярод іншых, выхоўваць пачуццё нацыянальнай самасвядомасці.

Ход гульні:

На стале раскладваюцца карткі з выявамі гербаў і сцягаў. Дзеці павінны знайсці сімвалы Беларусі, вызначыць і назваць сімволіку гарадоў Беларусі, расказаць, што яна абазначае.

В. Малайцы, вы добра выканалі заданне.

Зараз сядайце ў вагончыкі, мы адпраўляемся ў галоўны горад нашай краіны - Mінск.

Вагончыкі едуць,

А колы грымяць.

Уцягнікугэтым

Малыя дзеці сядзяць.

Прыпынак «Галоўны горад Беларусі – Мінск».

Дзіця.

Мая Айчына – поле, нівы.

Над Нёманам зялёны гай.

Прыгожы Брэст і Мінск шумлівы –

Ўся Беларусь ад краю ў край.

В. На чыгуначным вакзале нас сустракаюць жыхары Мінска –мінчане –Алесь i Алеся.

Давайце разгледзім нашых сяброў.

(Выхавацель дэманструе ляляк – беларусаў, звяртае ўвагу дзяцей на адметныя асаблівасці беларусаў, беларускае нацыянальнае адзенне.)

Алесь i Алеся вельмі любяць свой горадi пакажуць нам яго самыя прыгожыя мясціны. (Педагог паказвае дзецям слайды, расказваючы пра выдатныя мясціны.)

У Мінску шмат вядомых мясцін: Нацыянальная бібліятэка Рэспублікі Беларусь, Беларускі дзяржаўны цырк, Нацыянальны мастацкі музей Рэспублікі Беларусь, Мінск-Арэна, Палац спорту, Нацыянальны акадэмічны Вялікі тэатр оперы і балета, Дом ураду Рэспублікі Беларусь, плошча Дзяржаўнага Сцяга і інш.

Мой родны Мінск, Пад небам жураўліным

Жыві, квітней пад зоркай залатой,

Ты для мяне на ўсёй зямлі - адзіны,

Цябе люблю я ўсёй душой.

П. Панчанка.

В. А зараз Алесь i Алеся пакажуць нам фотаздымкі з прадукцыяй, якую выпускаюць фабрыкіi заводы нашай сталіцы. (Дэманстрацыя фотаздымкаў: трактары, машыны, халадзільнікі, пральныя машыны, гадзіннікі i iнш.) Надышоў час развітвацца з Мінскам і яго жыхарамі. А мы адпраўляемся далей: у Белавежскую пушчу.

В.Белавежская пушча – адна з самых важных славутасцей Беларусі. Гэта ўнікальны заказнік, самы вялікі старажытны лес Еўропы. Тут распаўсюджана велізарнае мноства розных відаў раслін, дзікіх жывёл і птушак. У Белавежскай пушчы жыве самае буйная жывёла ў Еўропе - зубр. Акрамя зубраў у запаведніку з капытных водзяцца алені, казулі, ласі, дзікі. Найбольш буйныя драпежнікі: ваўкі, рысі, лісіцы, янотападобныя сабакі, барсукі, выдры. Расце самая высокая навагодняя елка ў рэзідэнцыі Дзеда Мароза. Каля рэзідэнцыі Дзеда Мароза размешчаны казачныя скульптурныя кампазіцыі. Ля ўваходу ў рэзідэнцыю гасцей сустракаюць ахоўнікі Дзеда Мароза – Дуб-Дубовіч і Вяз-Вязавіч. Побач з домам Дзеда Мароза расце самая вялікая ў свеце елка. Казачныя персанажы – Дзед Мароз, Снягурка, Ведзьма і Зюзя – жывуць у Белавежскай пушчы круглы год.

 Вось і закончылася наша невялікае падарожжа, нам пара вяртацца ў наш дзіцячы садок. Мы змаглі пабываць у розных кутках беларускай зямлі, і тое, што ўбачылі і пачулі, спадзяюся, закранула вашы сэрцы, выклікала пачуццё гонару за мінулае нашай Радзімы, за яе сённяшні дзень.

Дзеці чытаюць верш “Край мой беларускі!”.

Я – беларус, і тым ганаруся,

Я – беларус, і я пакланюся

Гаям шумлівым і хлебным нівам.

Я – беларус, і тым ганаруся.

Я – беларус, і я памалюся

За звонкае слова,

За родную мову.

Я – беларус, і тым ганаруся.

Я – беларус, і я клянуся

Айчыне служыць

I краем сваім даражыць.

Я – беларус!